אריה בובר

אריה בובר (1940–25 באפריל 2003) היה סוציולוג, אקטיביסט חברתי וחבר ארגון מצפן, ובהמשך חייו, מורה רוחני, שחקן קולנוע ומתרגם מאנגלית לעברית.

 ביוגרפיה 
נולד בחיפה למשפחה דתית ענייה. אביו נפטר בהיותו בן שמונה. בובר ואחותו הצעירה נשלחו ל"מעון גאולה" בחיפה (על יד ישיבת תפארת ישראל). לאחר מספר חודשים, כשהאם התאוששה, חזרו לבית אמם. בכיתה ח' נשלח לקיבוץ כפר רופין. שנה אחר כך, בכיתה ט' עבר לפנימיית הדסים.

בתום לימודיו התגייס לשירות חובה בחיל הים. בשנת 1961 נבחר להיות אחד החיילים שזכו להיות "מצטייני הנשיא".

לאחר שירותו הצבאי עבר לירושלים והחל ללמוד כלכלה וסוציולוגיה באוניברסיטה העברית. למחייתו עבד כרוכש מודעות בסוכנות הפרסום "דחף". בתקופה זו של חייו הצטרף לארגון מצפן ואימץ את המרקסיזם כתיאוריה המדריכה את חייו ופעילותו. בתקופת חייו בירושלים נודע כאחד מיושבי קפה טעמון יחד עם פעילי שמאל ופנתרים שחורים ביניהם: דן עומר, חיים הנגבי, אבי ברדוגו, צ'רלי ביטון, סעדיה מרציאנו ואחרים.

בשנת 1972 נכלא ל-35 יום בכלא צבאי באשמת סירוב "לשרת בשטחים הכבושים".

בסוף שנות ה-60 ובשנות ה-70 עבד כמורה לסוציולוגיה בשני בתי ספר תיכון בירושלים: בגימנסיה העברית רחביה ובבית הספר התיכון על שם מיי בויאר.

בשנות ה-80 עזב את ירושלים וחי לזמן מה בשארם א-שייח' ולאחר מכן בחוות שער הגיא.

בהיותו כבן 40 קרא את הספר של פטר דמיינוביץ' אוספנסקי, "חיפוש אחר המופלא" והחל להתעניין ברוחניות. בהמשך גם תרגם לעברית בעצמו ספר נוסף של אוספנסקי. התעניינות חדשה זו הביאה אותו למפנה בחייו, לנטישת ארגון מצפן והתרחקות מהפעילות הפוליטית. המהפך הרוחני שעבר לוּוה במעבר לראש פינה, שם הפך למעין 'מורה רוחני' לקומץ תלמידים וחברים.

בשני העשורים האחרונים לחייו התגורר בראש פינה.באתר של ראש פינה נכתב כך: "במהלך שנות ה-80 של המאה החולפת הגיעה לראש פינה גל חדש של אנשי רוח מודרניים וביניהם דרורה חבקין, אריה בובר ורבים נוספים שהם ובני משפחותיהם מתגוררים במקום גם בימים אלה". בתחילת שנות ה-60 לחייו חלה בסרטן ונפטר לאחר כמה חודשים. נקבר בבית הקברות בראש פינה.

 חיים אישיים 
במשך חייו היה מעורב בכמה מערכות יחסים. אב לבת אחת, שנולדה בהיותו כבן 50, וגדלה עם אמה.

 מאמריו 
מאמריו של בובר התפרסמו בכתב העת מצפן של ארגון מצפן:






 ספרים שתרגם 
בעשורים האחרונים לחייו התפרנס מתרגום מאמרים, ספרות יפה וספרי עיון. בשנים 1983–2002 הספיק לתרגם כ-20 ספרים.

 סיפורת 
 סמיואל ר. דלייני, טריטון, תל אביב, זמורה ביתן, 1983
 ג'ים דוג', בד, תל אביב, זמורה ביתן, 1986
 אן רייס, ראיון עם ערפד, תל אביב, כרם, 1986
 נורה אפרון, צרבת, תל אביב, זמורה ביתן, 1987
 בארי האנה, רי, תל אביב, זמורה ביתן, 1987
 לארי ניבן וג'רי פורנל, הקיסם בעינו של אלוהים, תל אביב, זמורה ביתן, 1987
 ג'ין אן פיליפס, חלומות מכונה, תל אביב, זמורה ביתן, 1988
 ג'ין אן פיליפס, כרטיסים שחורים, תל אביב, זמורה ביתן, 1988
 לורנס סנדרס, תיקי טימותי, תל אביב, זמורה ביתן, 1990
 סמיואל שם, עדין, תל אביב, זמורה ביתן, 1990
 מייק גייל, החברה האגדית שלי, תל אביב, ידיעות ספרים/ספרי חמד, 2000

 ספרי עיון 
 פטר דמיינוביץ' אוספנסקי, הדרך הרביעית: רשומה של שיחות ושל תשובות לשאלות המבוססות על תורתו של ג. י. גורדייף, תל אביב, זמורה ביתן, 1993
 רשאד פילד, המחסום האחרון, תל אביב, פראג הוצאה לאור, 1995 (ספר על הסוּפיות, זרם מיסטי באסלאם)
 כריסטופר הורוקס, בודריאר והמילניום, תל אביב, ספרית פועלים, 2002
 סטיוארט סים, דרידה וקץ ההיסטוריה, תל אביב, ספרית פועלים, 2002
 תמסין ספארגו, פוקו והתיאוריה הקווירית, תל אביב, ספרית פועלים, 2002
 פיטר קולס, איינשטיין וליקוי החמה המלא, תל אביב, ספרית פועלים, 2002
 דיב רובינזון, ניטשה ופוסטמודרניזם, תל אביב, ספרית פועלים, 2002

 סרטים בהם השתתף כשחקן 
 דניאל וקסמן (במאי), שירת הגליל, כנען הפקות/הקרן החדשה לקולנוע וטלוויזיה, 1996.
 דניאל וקסמן (במאי), מול היערות (סרט טלוויזיה), 1999 (עיבוד חפשי בהשראת הסיפור "מול היערות" של א.ב. יהושע)

 קישורים חיצוניים 



 הערות שוליים 

קטגוריה:סוציולוגים ישראלים
קטגוריה:מתרגמים ישראלים
קטגוריה:מתרגמים מאנגלית לעברית
קטגוריה:ראש פינה: אישים
קטגוריה:סרבנים ישראלים
קטגוריה:בוגרי האוניברסיטה העברית בירושלים
קטגוריה:חברי מצפן
קטגוריה:בוגרי פנימיית הדסים
קטגוריה:ישראלים שנולדו ב-1940
קטגוריה:ישראלים שנפטרו ב-2003
קטגוריה:אישים הקבורים בראש פינה